text: নিজস্ব প্রতিনিধি, কলকাতা: তৃতীয়বারের জন্য সরকার গঠন করেছেন মমতা বন্দ্যোপাধ্যায়। শিল্পমন্ত্রী করা হয়েছে পার্থ চট্টোপাধ্যায়কে। যিনি আগে ছিলেন শিক্ষামন্ত্রী। তৃণমূলের প্রথম সরকারে শিল্পদপ্তর পার্থবাবুরই হাতে ছিল। মঙ্গলবার দপ্তরে গিয়ে আনুষ্ঠানিকভাবে কাজ শুরু করে দিলেন শিল্পমন্ত্রী। আধিকারিক ও কর্মীদের সঙ্গে পরিচয় পর্ব সারেন তিনি। মন্ত্রীকে উত্তরীয় পরিয়ে স্বাগত জানান আধিকারিক রাজীব সিনহা। শিল্পমন্ত্রী বলেন, নতুন দপ্তর, নতুন দায়িত্ব। শুরু হল পথ চলা। শিল্প-বাণিজ্য এবং তথ্যপ্রযুক্তি। দপ্তর হিসেবে দু'টি স্তম্ভ। দপ্তর দু'টিকে আরও মজবুত করে বাংলাকে দেশের প্রথম সারিতে উন্নীত করা হবে আমার কাজ।
  এদিন দপ্তরে এসে প্রশাসনিক আধিকারিকদের সঙ্গে বেশ কিছু বিষয় কথাবার্তা বলেন শিল্পমন্ত্রী। পরে সাংবাদিকদের তিনি বলেন, আমাদের রাজ্যে ও দেশে যেসব শিল্পোদ্যোগী রয়েছেন, তাঁদেরকে আরও বেশি আশ্বস্ত ও উৎসাহিত করতে চাই। আমাদের সরকার তাঁদের পাশে দাঁড়াবে। সেটাই আরও মনোযোগ সহকারে করবার ইচ্ছা রয়েছে। রাজ্যের শিল্পবান্ধব পরিস্থিতির কথা তুলে ধরেন পার্থবাবু। করোনা পরিস্থিতির মোকাবিলাই আজকের প্রধান লক্ষ্য। জানান তিনি। পার্থবাবু উল্লেখ করেন, এখানে সম্ভাবনা প্রবল। কিন্তু বর্তমান পরিস্থিতিতে সাবধানের সঙ্গেই এগতে হবে। ইতিমধ্যেই রাজ্যের অক্সিজেন উৎপাদনকারী সংস্থাগুলির সঙ্গে শিল্পদপ্তরের আধিকারিকদের কথাবার্তা হয়েছে। অনেকটাই অগ্রসর হওয়া গিয়েছে বলে জানান মন্ত্রী।